

### Hospodárska a sociálna rada

### Slovenskej republiky

## Ján Richter

## predseda

##  Bratislava 27.10.2014

 Číslo záznamu: 49207/2014

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 27.10.2014**

Miesto konania : Úrad vlády SR

Prítomní: podľa prezenčnej listiny

Rokovanie viedli: Ján Richter, minister práce, soc. vecí a rodiny SR a predseda HSR SR

**Program:**

1. Návrh Systému riadenia a kontroly Európskych štrukturálnych a investičných fondov na programové obdobie 2014 – 2020

Predkladá: ÚV SR

1. Návrh zákona, ktorým sa mení a dopĺňa zákon č. 85/1990 Z. z. o petičnom práve v znení neskorších predpisov

Predkladá: ÚV SR

1. Návrh rozpočtového plánu SR na rok 2015

 Predkladá: MF SR

1. Celoštátna stratégia rodovej rovnosti a Akčný plán rodovej rovnosti na roky 2014 -2019

Predkladá: MPSVR SR

1. Koncepcia revitalizácie hydromelioračných sústav na Slovensku

Predkladá: MPRV SR

1. Koncepcia podpory pre malých, mladých a rodinných farmárov

Predkladá: MPRV SR

1. Koncepcia rozvoja potravinárskeho priemyslu 2014 – 2020

Predkladá: MPRV SR

1. Rôzne

Rokovanie otvoril a viedol predseda rady pán Richter, ktorý privítal členov rady a informoval o doručení Návrhu zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a o zmene a doplnení niektorých zákonov. Ide o materiál z Plánu práce HSR SR na mesiac máj a bola to požiadavka RÚZ. Podľa vyjadrenia predkladateľa nám materiál zaslali hneď po ukončení rozporových konaní. Podľa vyjadrenia predkladateľa, materiál nemá dopad ani na zamestnancov, ani na zamestnávateľov. Rezort bude pripravený reagovať na Vaše otázky v bode rôzne. S uvedeným návrhom súhlasili všetci sociálni partneri.

**K bodu 1**

Návrh Systému riadenia a kontroly Európskych štrukturálnych a investičných fondov na programové obdobie 2014 – 2020

Predmetný návrh uviedol generálny riaditeľ sekcie centrálneho koordinačného orgánu ÚV SR Juraj Gmiterko.

Stanovisko KOZ SR predniesol pán Manga, ktorý uviedol, že KOZ SR je presvedčená, že každé zlepšenie systému riadenia, čerpania a kontroly EŠIF bude prínosom pre Slovenskú republiku, nakoľko je využívanie týchto fondov sprevádzané korupciou, nízkou transparentnosťou, neefektívnym a pomalým čerpaním, ako aj značným množstvom prostriedkov, ktoré sa v dôsledku toho vracajú. Efektívne a transparentné čerpanie bude mať pozitívny vplyv na rozpočet verejnej správy a umožní zvýšiť investície do ostatných dôležitých oblastí, ktoré sú naviazané na rozpočet (sociálna politika, zamestnanosť, odmeňovanie v štátnej a verejnej správe).

KOZ SR zobrala materiál na vedomie a odporučila ho na ďalšie konanie.

Stanovisko za AZZZ SR predniesol pán Karlubík, ktorý konštatoval, že AZZZ SR berie predložený materiál na vedomie a odporučil ho na ďalšie konanie.

Stanovisko za RÚZ predniesol pán Jusko, ktorý uviedol, že RÚZ v medzirezortnom pripomienkovom konaní predložila k návrhu zákona pripomienky, ktoré boli prerokované a rozpory boli odstránené. RÚZ berie materiál na vedomie bez pripomienok.

Stanovisko za ZMOS predniesol pán Dvonč, ktorý neuplatnil k predloženému materiálu žiadne pripomienky a odporučil ho na ďalšie konanie.

MF SR navrhlo doplniť úlohu pre ich rezort, vypracovať a predložiť na rokovanie vlády SR Systém riadenia finančných nástrojov financovaných z Európskych štrukturálnych a investičných fondov v programovom období 2014-2020 v termíne do 31.3.2015.

Predkladateľ súhlasil s uvedenou pripomienkou.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 2**

Návrh zákona, ktorým sa mení a dopĺňa zákon č. 85/1990 Z. z. o petičnom práve v znení neskorších predpisov

Predmetný návrh uviedol generálny riaditeľ sekcie  kontroly  a prevencie korupcie ÚV SR Milan Ježo.

Stanovisko KOZ SR predniesol pán Blahák, ktorý uviedol, že KOZ SR nemala ani v rámci MPK žiadne pripomienky a odporučil návrh zákona na ďalšie legislatívne konanie.

Stanovisko za AZZZ SR predniesol pán Karlubík, ktorý konštatoval, že AZZZ SR berie predložený materiál na vedomie a odporučil ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že vzhľadom k tomu, že materiál nemá dopady na podnikateľské prostredie, RÚZ ho berie na vedomie bez pripomienok.

Stanovisko za ZMOS predniesol pán Dvonč, ktorý odporučil návrh zákona na ďalšie legislatívne konanie. Konštatoval, že ZMOS v rámci medzirezortného pripomienkového konania neuplatnilo žiadne zásadné pripomienky, napriek tomu upozornil na určité riziká vyplývajúce z elektronizácie výkonu petičného práva v súvislosti so zavádzaním eGovernmentu, ktorý okrem iného umožní relatívne rýchle a jednoduché úkony voči orgánom verejnej moci, vrátane zmeny trvalého pobytu. Keďže trvalý pobyt v obci je jednou z hmotnoprávnych podmienok podpory petície voči orgánom územnej samosprávy, najmä ak ide o petíciu za odvolanie starostu, nie je na základe predloženého návrhu možné vylúčiť, že v praxi budú realizovateľné ad – hoc zmeny trvalého pobytu z iných obcí a miest, s cieľom manipulácie s relevantnosťou petície, či dosiahnutia zákonom predpísaného počtu podporovateľov. Dá sa len predpokladať, nakoľko to zo samotného návrhu takto nevyplýva, že autentifikácia podporovateľa bude prebiehať prostredníctvom referenčných registrov, najmä registra fyzických osôb a registra adries, ktoré budú v zásade zachytávať zmeny, napríklad aj o trvalom pobyte v reálnom čase. Z uvedeného dôvodu, no najmä z dôvodu zachovania vážnosti a relevantnosti inštitútu priamej demokracie, ktorým je petičné právo, je dôležité, aby bol elektronický výkon petičného práva nespochybniteľný a predložený návrh sa s pochybnosťami primerane vysporiadal.

Predkladateľ zobral pripomienku ZMOS na vedomie, informoval, že sa ňou zaoberali.

**Záver:**

**Rada**

1. **súhlasí s predloženým materiálom s pripomienkou ZMOS,**
2. **KOZ SR, AZZZ SR a RÚZ s materiálom súhlasia bez pripomienok,**
3. **odporúča materiál na ďalšie legislatívne konanie.**

**K bodu 3**

Návrh rozpočtového plánu SR na rok 2015

Predmetný návrh uviedol štátny tajomník Ministerstva financií SR pán Kuruc.

Stanovisko KOZ SR predniesol pán Machyna, ktorý uviedol, že KOZ SR vidí riziko v chýbajúcej legislatívnej úprave odvodovej odpočítateľnej položky a vo vyčíslení jej dopadov, nakoľko by mala začať platiť súčasne s nariadením o výške minimálnej mzdy k 1. 1. 2015. V súčasnosti nie je možné kvantifikovať dopady prijatého opatrenia na deficit, a teda ani identifikovať priestor na ďalšie opatrenia zvyšujúce výdavky.

Ako pri návrhu rozpočtu verejnej správy na roky 2015 – 2017, KOZ SR oceňuje snahu Vlády SR zabezpečiť dlhodobo udržateľné verejné financie a pokračovanie v konsolidácii, avšak nesúhlasí s tým, že sa neuvažuje s valorizáciou platov v rokoch 2015 – 2017, okrem mierneho navýšenia platov učiteľov. Vzhľadom na to, že kolektívne vyjednávanie nebolo ukončené a na pozitívne ukazovatele, je KOZ SR presvedčená, že Vláda SR má mať vytvorenú rezervu na záväzky, ktoré z kolektívneho vyjednávania vyplynú.

Vzhľadom na deklarované rozsiahle úspory a pozitívne predikcie, KOZ SR vidí priestor na vrátenie aspoň časti získaných prostriedkov do osobných výdavkov rozpočtu verejnej správy.

KOZ SR berie materiál na vedomie a po zapracovaní pripomienok odporúča návrh na ďalšie konanie.

Stanovisko za AZZZ SR predniesol pán Karlubík, ktorý konštatoval, že AZZZ SR berie predložený materiál na vedomie a odporučil ho na ďalšie konanie.

Stanovisko za RÚZ predniesol pán Jusko, ktorý ocenil, že v prípade ak dôjde k realizácií tohto plánu bude väčšia časť konsolidácie spočívať na strane výdavkov. Tiež ocenil nastavenie parametrov rozpočtu. Nakoľko však rozpočtové obdobie 2015 predchádza parlamentným voľbám v prvej polovici roku 2016 zostáva RÚZ k plneniu tohto plánu ako celku skeptická.

RÚZ berie predložený materiál na vedomie bez pripomienok.

Stanovisko za ZMOS predniesol pán Dvonč, ktorý zobral predložený materiál na vedomie. Uviedol, že jedným z  faktorov prípadného zvýšenia deficitu je aj nepriaznivejšie hospodárenie miestnych samospráv. ZMOS už pri prerokovávaní rozpočtu verejnej správy na roky 2014 - 2016 upozornilo na riziká, ktoré budú mať negatívny dopad na hospodárenie miest a obcí, na (ne)reálnosť rozpočtovanej výšky prebytku obcí v roku 2014, čo potvrdili aj posledné údaje vývoja verejných financií, ktoré prerokovala vláda SR na svojom zasadnutí dňa 29. septembra 2014. Aktuálny odhad salda hospodárenia obcí v metodike ESA 2010 v roku 2014 je – 81,05 mil. eur. Podľa ZMOS vývoj rozpočtového hospodárenia v roku 2014 môže ešte viac reagovať na zmeny v legislatíve, v oblasti výdavkov na mzdy, na potrebu obcí viac investovať a zapojiť do rozpočtu vlastné zdroje z minulých rokov, určené len na financovanie kapitálových výdavkov. Tento faktor môže ovplyvniť výšku očakávaného výsledku samospráv aj v roku 2015. Naplnenie rozpočtovanej výšky prebytkov miest a obcí formou zmrazovania výdavkov v roku 2015 (ale aj v rokoch 2016 a 2017) na mzdy, odvody, bežné transfery a kapitálové výdavky by v praxi vytváralo reálny tlak aj na  zastavenie investičného rozvoja, programov zamestnanosti, pri súčasnom ďalšom zvyšovaní ich finančných rezerv, ktoré môžu použiť najmä na kapitálové výdavky a splácanie istín úverov v budúcich rokoch. ZMOS upozornilo, že fiškálny priestor a rezerva na naplnenie cieľa môže byť ovplyvnená aj korekciami v hospodárení samospráv.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 4**

Celoštátna stratégia rodovej rovnosti a Akčný plán rodovej rovnosti na roky 2014 -2019

Predmetný materiál uviedol minister PSVR SR pán Richter.

Stanovisko KOZ SR predniesol pán Szalay, ktorý pozitívne zhodnotil predložený návrh a navrhol doplniť Cieľ 1., úlohu č. 7 nasledovne:

„Podporovať právne uvedomenie a uplatňovanie pracovného práva, najmä Zákonníka práce a ADZ v praxi, najmä vo vzťahu k postaveniu žien na pracoviskách. Monitorovať problematiku obťažovania na pracoviskách, odstraňovať prejavy diskriminácie a sexizmu v pracovno-právnych vzťahoch.“

KOZ SR zobrala materiál na vedomie s  pripomienkou.

Zároveň KOZ SR navrhla a uvítala by novelizáciu Zákonníka práce, ktorou by sa upravila problematika nepriaznivého pracovného prostredia, resp. problematika mobbingu a bossingu na pracovisku.

Predkladateľ pripomienku KOZ SR akceptoval.

Stanovisko za AZZZ SR predniesol pán Karlubík, ktorý konštatoval, že AZZZ SR berie predložený materiál na vedomie a odporučil ho na ďalšie konanie.

Stanovisko za RÚZ predniesol pán Jusko, ktorý odporučil zvážiť v návrhu materiálu ponechanie operačného cieľa 3.3. Vytvoriť prostredie a účinné mechanizmy implementovania princípov vo sfére vedy, výskumu a vysokoškolského vzdelávania a 2.3. Zvyšovanie zastúpenia žien v ekonomických rozhodovacích pozíciách, pri ktorých vzniká otázka akými spôsobmi by sa mali tieto ciele dosiahnuť. Najmä v prípade tak meritokratickej oblasti ľudskej činnosti ako je veda a výskum RÚZ považuje aplikáciu rodových hľadísk za veľmi otáznu. RÚZ berie materiál na vedomie bez pripomienok.

Stanovisko za ZMOS predniesol pán Dvonč, ktorý neuplatnil k predloženému materiálu žiadne pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 5**

Koncepcia revitalizácie hydromelioračných sústav na Slovensku

Predmetnú koncepciu uviedol minister PRV SR pán Jahnátek.

Stanovisko KOZ SR predniesol pán Zaparanik, ktorý vyjadril podporné stanovisko ku koncepcii a odporučil je na ďalšie konanie.

Stanovisko za AZZZ SR predniesol pán Karlubík, ktorý poďakoval predkladateľovi za akceptovanie zásadnej pripomienky a odporučil materiál na ďalšie konanie.

Stanovisko za RÚZ predniesol pán Jusko, ktorý s predloženou koncepciou súhlasil a predložil k nej niektoré ďalšie pripomienky technického charakteru, ktoré sú podrobne rozobraté v písomnom stanovisku. Za zásadnú pripomienku RÚZ považuje určenie ceny za prenájom závlahových systémov a využitie takto získaných prostriedkov. Táto pripomienka bola predkladateľom akceptovaná. Pripomienky z písomného stanoviska boli predkladateľom vysvetlené.

Stanovisko za ZMOS predniesol pán Dvonč, ktorý neuplatnil k predloženému materiálu žiadne pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom s pripomienkami RÚZ,**
2. **AZZZ SR, KOZ SR a ZMOS s materiálom súhlasia,**
3. **odporúča materiál na ďalšie konanie.**

**K bodu 6**

Koncepcia podpory pre malých, mladých a rodinných farmárov

Predmetnú koncepciu uviedol minister PRV SR pán Jahnátek.

Stanovisko KOZ SR predniesol pán Ondek, ktorý odporučil vytvoriť modelové podnikateľské poľnohospodárske subjekty - farmy, obchodné spoločnosti s garanciou skúsených a profesionálne schopných odborníkov, ktorých činnosť by bola časovo ohraničená a odporučil materiál na ďalšie konanie.

Stanovisko za AZZZ SR predniesol pán Karlubík, ktorý poďakoval za akceptovanie zásadnej pripomienky: V Bode 3.4.2 Malý a Rodinný farmár - mechanizmus na zlepšenie prístupu k projektovým podporám PRV SR 2014 – 2020 vypustiť časť vety: „sa k celkovému bodovému zisku pri hodnotení žiadosti o nenávratný finančný príspevok na realizáciu projektových opatrení PRV SR 2014 - 2020 pripočíta 10 % z jeho celkového bodového zisku“ a to z dôvodu chýbajúcej právnej úpravy rodinných farmárov.

AZZZ SR odporučila materiál na ďalšie konanie po zapracovaní pripomienky.

Pripomienka bola predkladateľom akceptovaná.

Stanovisko za RÚZ predniesol pán Jusko, ktorý s koncepciou súhlasil a podporil ju. Navrhol do koncepcie doplniť stratégiu Slovenského pozemkového fondu pri prenajímaní poľnohospodárskej pôdy tak, aby sa na prenajatej pôde umožnilo farmárom podnikať v čo najväčšej možnej miere. Predkladateľ pripomienku RÚZ vysvetlil a tá pripomienku stiahla.

Stanovisko za ZMOS predniesol pán Dvonč, ktorý neuplatnil k predloženému materiálu žiadne pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 7**

Koncepcia rozvoja potravinárskeho priemyslu 2014 – 2020

Predmetnú koncepciu uviedol minister PRV SR pán Jahnátek.

Stanovisko KOZ SR predniesol pán Lacko, ktorý nemal k predloženému materiálu žiadne pripomienky a odporučil ho na ďalšie konanie.

Stanovisko za AZZZ SR predniesol pán Karlubík, ktorý konštatoval, že AZZZ SR berie predložený materiál na vedomie a odporučil ho na ďalšie konanie.

Stanovisko za RÚZ predniesol pán Jusko, ktorý uviedol, že RÚZ berie materiál na vedomie s pripomienkou:

Zásadná pripomienka k časti V.I. Návrh prerozdelenia a čerpania finančných prostriedkov, tabuľka V.2 – v časti Tukový priemysel (str.91)

Materiál na strane 91 predpokladá v tukovom priemysle „obnovenie a reštrukturalizáciu zakonzervovaných kapacít“, s čím nemožno súhlasiť, keďže ide výlučne o jeden podnik so sídlom v Bratislave, ktorý čerpal finančné prostriedky z PRV a napriek tomu z pôvodných 9 200 zamestnancov dnes už poskytuje zamestnanie zamestnancom na zabezpečenie marketingu, výrobky sa vyrábajú v zahraničí (napríklad Poľsko) a odborníci sú v potravinárskych podnikoch s iným zameraním alebo nezamestnaní. Chceme sa ubezpečiť, že finančné prostriedky navrhované z Operačného programu Veda a inovácie budú aj reálne vyčlenené na účely uvedené v materiáli.

Pripomienku predkladateľ čiastočne akceptoval a znenie textu „obnovenie a reštrukturalizáciu zakonzervovaných kapacít“ upravil nasledovne: „obnovenie, reštrukturalizácia a dodatočné dobudovanie kapacít“. Predmetné investičné opatrenia sa nedotýkajú len jedného podniku.

RÚZ stiahla svoju pripomienku po vysvetlení predkladateľa.

Stanovisko za ZMOS predniesol pán Dvonč, ktorý neuplatnil k predloženému materiálu žiadne pripomienky a odporučil ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 8**

Rôzne:

* Návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a o zmene a doplnení niektorých zákonov

Predmetný návrh zákona uviedla štátna tajomníčka MS SR pani Jankovská.

Pán Manga za KOZ SR uviedol, že do piatku 31.10.2014 KOZ SR predloží k návrhu zákona vylepšujúce pripomienky. RÚZ k materiálu žiadne pripomienky v rámci MPK ani na HSR SR nepredložila.

Záver: rada berie na vedomie informáciu a odporúča materiál na ďalšie legislatívne konanie.

* Predseda rady pán Richter informoval členov rady, že premiér ČR požiadal o spoločné rokovanie tripartity ČR a SR a poveril ministra práce, sociálnych vecí a rodiny SR pána Richtera zorganizovaním takéhoto rokovania v prvom štvrťroku 2015. Podrobnosti rokovania budú dohodnuté na Predsedníctve HSR SR. S týmto návrhom súhlasili všetci sociálni partneri. Pán Jusko za RÚZ informoval, že v januári 2015 sa uskutoční spoločné rokovanie zamestnávateľov ČR a SR.

Predseda rady poďakoval prítomným za účasť a informoval ich, že sa stretneme 8.12.2014.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady